DECIZIA COMISIEI
din 29 mai 2007
de modificare a Deciziei 84/247/CEE și a Deciziei 84/419/CEE privind registrele genealogice pentru bovinele de rasă
[notificată cu numărul C(2007) 2199]
(Text cu relevanță pentru SEE)
(2007/371/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 77/504/CEE din 25 iulie 1977 a Consiliului privind animalele de reproducție de rasă pură din specia bovine (1), în special articolul 6 alineatul (1) a doua, a treia și a patra liniuță,
întrucât:
(1)
Organizațiile și asociațiile de crescători care țin sau creează registre genealogice pentru bovinele reproducătoare de rasă pură nu pot fi recunoscute în mod oficial decât dacă îndeplinesc dispozițiile Deciziei 84/247/CEE a Comisiei (2).
(2)
Animalele din specia bovine nu pot fi înscrise într-un registru genealogic decât dacă îndeplinesc dispozițiile Deciziei 84/419/CEE a Comisiei (3).
(3)
Decizia 84/419/CEE nu conține dispoziții specifice privind crearea registrelor genealogice pentru rase noi și prevede că doar animalele de rasă pură din aceeași rasă pot fi înscrise în secțiunea principală a registrului genealogic al unei rase anume.
(4)
Cu toate acestea, criteriile de înscriere a bovinelor în registre genealogice trebuie să ia în considerare cazul specific al creării unor noi rase. Crearea unei rase noi poate determina înscrierea animalelor din alte rase în secțiunea principală a unui registru genealogic.
(5)
Prin urmare, este necesar ca, pe perioada creării unui nou registru genealogic, să se prevadă o derogare de la norma potrivit căreia doar animalele de rasă pură din aceeași rasă pot fi înscrise în secțiunea principală a registrului genealogic al unei anumite rase. Perioada de creare în cauză trebuie să fie definită în cadrul programului de creștere al organizațiilor și al asociațiilor de crescători. Pentru a se evita confuzia cu numele unei rase deja existente, un nume distinct trebuie ales pentru o nouă rasă.
(6)
În scopul ameliorării progresive a raselor existente, Decizia 84/419/CEE prevede înscrierea într-o secțiune anexată la un registru genealogic a femelelor din alte rase sau doar a femelelor care nu sunt de rasă pură. Genele acestora nu pot fi introduse în secțiunea principală decât prin descendență pe linie feminină.
(7)
Pentru a acorda o mai mare flexibilitate organizațiilor de crescători autorizate, trebuie autorizată, de asemenea, înscrierea masculilor în secțiunea anexată. Pentru a se evita modificări genetice necontrolate ale unei rase, genele masculilor nu trebuie introduse în secțiunea principală decât prin descendența acestora pe linie feminină.
(8)
Pentru a asigura recunoașterea reciprocă a registrelor genealogice ale aceleiași rase și pentru a informa cumpărătorii animalelor reproducătoare și ai produselor germinale ale acestora, regulamentul intern al organizațiilor și al asociațiilor de crescători recunoscute oficial trebuie să menționeze în mod clar numele rasei și, în cazul unei rase noi, să definească perioada de creare.
(9)
În afară de aceasta, este necesar ca referințe adecvate la Regulamentul (CE) nr. 1760/2000 al Parlamentului European și al Consiliului din 17 iulie 2000 de stabilire a unui sistem de identificare și înregistrare a bovinelor și privind etichetarea cărnii de vită și mânzat a produselor din carne de vită și mânzat și de abrogare a Regulamentului (CE) nr. 820/97 al Consiliului (4) să fie incluse în criteriile de recunoaștere a organizațiilor și a asociaților de crescători și de înscriere a bovinelor în registrele genealogice.
(10)
Măsurile prevăzute în prezenta decizie sunt conforme cu avizul Comitetului permanent zootehnic,
ADOPTĂ PREZENTA DECIZIE:
Articolul 1
Anexa la Decizia 84/247/CEE se modifică în conformitate cu anexa la prezenta decizie.
Articolul 2
Decizia 84/419/CEE se modifică după cum urmează:
1.
Articolul 1 se înlocuiește cu următorul text:
„Articolul 1
(1) Pentru a fi înscris în secțiunea principală a registrului genealogic al rasei sale, o bovină trebuie:
(a)
să provină din părinți și bunici care sunt ei înșiși înscriși în secțiunea principală a registrului genealogic al aceleiași rase;
(b)
să fie identificat și înregistrat în conformitate cu Regulamentul (CE) nr. 1760/2000 al Parlamentului European și al Consiliului (5) și cu normele de aplicare a acestuia;
(c)
să aibă o genealogie stabilită în conformitate cu normele din respectivul registru.
(2) Prin derogare de la alineatul (1) litera (a), bovinele de rasă pură sau descendenții din bovine de rasă pură sau din rase diferite pot fi înscriși direct în secțiunea principală a unui nou registru genealogic pe perioada creării unui registru genealogic pentru o rasă nouă.
Perioada creării unei rase noi trebuie definită în cadrul programului de creștere al organizațiilor și al asociațiilor de crescători, sub controlul și cu acordul autorităților competente, în conformitate cu Decizia 84/247/CEE. Noua rasă primește un nume care să nu poată fi confundat cu numele unei rase deja existente.
(3) Atunci când o bovină este înscrisă în secțiunea principală a unui nou registru genealogic și când bovina sau unul dintre părinții acesteia figurează într-un registru genealogic deja existent, trebuie să se menționeze numele respectivului registru genealogic în care bovina sau părintele acesteia au fost înscriși prima dată de la naștere, împreună cu numărul registrului genealogic original.
2.
La alineatele (1) și (2) ale articolului 3, cuvântul „femelă” se înlocuiește cu „animal”.
Articolul 3
Prezenta decizie se aplică începând cu a șaptea zi de la data publicării în Jurnalul Oficial al Uniunii Europene.
Articolul 4
Prezenta decizie se adresează statelor membre.
Adoptată la Bruxelles, 29 mai 2007.